De har for kort tid siden fået uddannelsen i Danmark og kan kalde sig dataloger, læger, designere, pædagoger, biologer og mange andre titler. Sidste år blev omkring 100.000 unge ifølge Danmarks Statistik færdige med en videregående uddannelse, men Danmark får ikke altid glæde af deres kompetencer.

Rundt regnet hver syttende dimittend får sit første job i udlandet, viser en analyse, DR har lavet ud fra en rundspørge, som Uddannelses- og Forskningsministeriet står bag. I undersøgelsen har over 30.000 færdiguddannede på videregående uddannelser og erhvervsuddannelserne fortalt, hvor de i dag har arbejde.

Mangler Danmark de forsvundne dimittender? På arbejdsmarkedsbalancen.dk kan man se, hvor gode chancerne er for at finde job for forskellige jobtitler. DR har undersøgt de 63 forskellige uddannelser, hvor færdiguddannede hyppigst tager til udlandet, og her viser tallene, at over halvdelen af de nyuddannede har gode jobmuligheder i hele Danmark, og i flere tilfælde er der ligefrem mangel på dimittenderne. Der er også flere fag med gode jobmuligheder, men kun i bestemte egne af landet. Styrelsen for Arbejdsmarked og Rekruttering står bag hjemmesiden.

Én af de faggrupper, som ofte får job i udlandet, er bygningskonstruktører. Det ærgrer blandt andre Henrik Staun, der er direktør for byggevirksomheden Lund & Staun nær Aalborg.

- Det er rigtigt uheldigt. Det er problematisk, at de rejser ud. Vi er interesseret i alle kvalificerede bygningskonstruktører, om de så kommer fra Rumænien eller Frankrig, siger Henrik Staun, som i tre måneder brugte et rekrutteringsbureau til at finde ledige byggeledere. Der kom kun én ansøgning.

Dansk Byggeri ærgrer sig også over, at omkring hver tiende byggeleder, diplomingeniør og bygningskonstruktør forlader landet, for der er mangel på arbejdskraft i faggrupperne.

Nyuddannede læger er der også mangel på i det danske sundhedsvæsen. Men hver tiende dimittend fra SDU har fået job i udlandet.

- Vi vil gerne have, at så mange læger som muligt bliver i Danmark. Men lægefaget er internationalt, og der vil altid være en udveksling mellem landene, siger Anders Kühnau (S), der er regionrådsformand for Region Midtjylland og pointerer, at Danmark også tiltrækker udenlandske læger.

DF ønsker begrænset trafik

Dansk Folkeparti er bekymret for, at Danmark i stor stil betaler uddannelsen for internationale studerende, der skynder sig hjem, når de har fået deres eksamensbevis.

- Vi skal have begrænset den trafik. Danmark kommer til at betale for deres uddannelse og SU under uddannelse. Det er ikke vores opgave. Vores skattekroner skulle gerne gå til at sikre, at danske unge fik så god uddannelse som muligt, mener uddannelsesordfører Jens Henrik Thulesen Dahl (DF).

De seneste år er antallet af internationale studerende steget kraftigt i Danmark. I 2004 var der 7.500 engelsksprogede studerende på de videregående uddannelser, mens tallet var steget til over 22.000 i 2016, viste en rapport fra efteråret fra Uddannelses- og Forskningsministeriet.

Uddannelses- og forskningsminister Tommy Ahlers (V) mener, der både er fordele og ulemper ved de mange internationale studerende, som blandt andet bliver tiltrukket af SU og gratis uddannelse for EU-borgere. Fordelen er et internationalt studiemiljø, og når danskere læser sammen med tyskere, brasilianere eller rumænere, bliver de skarpere til at forstå verden.